Manuel Godoy

Manuel Godoy (også kjent som hertugen av Alcudia, født 1767, død 1851) var en spansk offiser og politiker som tjente som spansk statsminister i periodene 1792–98 og 1801–08. Han var i lange perioder den mest innflytelsesrike person i spansk politikk. 

Godoy ble dronning Maria Louisas elsker, og fikk også tillit hos kongen, Karl 4, og ble raskt general og hertug. Hans politikk førte 1793 til krig med Frankrike; det lyktes ham å få slutt på den uheldige krigen ved freden i Basel 1795. Godoy anses ofte som en slett leder og hans regjering kostet landet meget. Han gikk siden i allianse med Frankrike, noe som førte til krig med Storbritannia og bl.a. nederlaget ved Trafalgar 1805. 

Ved oppstanden i 1808 mot Napoleon ble Godoy fanget. Han ble imidlertid befridd av Napoleon og overtalte Karl 4 til forliket i Bayonne samme år. Senere fulgte Godoy kongen i landflyktighet og bevarte stadig hans og dronningens velvilje.

Referanser 

Spanske politikere
Fødsler i 1767
Dødsfall i 1851